ועדת הכלכלה, כנסת 16, פרוטוקול מספר 210, 2004-06-07 09:30

שלום שמחון: אני מתכבד לפתוח את הישיבה.

שלום שמחון: נושא הישיבה הוא אופן גביית אגרת הטלוויזיה על ידי רשות השידור - דיון מהיר בהצעתם של חבר הכנסת ג'מאל זחאלקה וחברת הכנסת אתי לבני.

שלום שמחון: ב-2 ביוני היתה אלי פניה מחבר הכנסת אחמד טיבי לקיים דיון דחוף בוועדת הכלכלה בנושא המשך גביית האגרה על ידי רשות השידור באמצעות מחסומי פתע.

שלום שמחון: שני הדברים משתלבים זה בזה.

שלום שמחון: היתה פנייה אלי ביום שישי ממנכ"ל רשות השידור לדחות את הדיון, אבל לא נעתרתי לה.

ג'מאל זחאלקה: תרשו לי לצטט מהפסיקה של השופט אור: "הכלל של חוקיות המינהל קובע שעל הרשויות המינהליות לפעול במסגרת הסמכויות המוקנות להן בחוק".

ג'מאל זחאלקה: הרשות לא יכולה להשתמש במשהו שהחוק לא הקנה לה.

ג'מאל זחאלקה: יש הגבלה.

ג'מאל זחאלקה: בחוק של רשות השידור מפורט בפרטי פרטים מה מותר לרשות השידור לעשות.

שלום שמחון: למה נזעקת לנושא?

שלום שמחון: האגרה הזאת נגבית הרבה שנים.

ג'מאל זחאלקה: מסוף שנה שעברה הוצבו מחסומים בפתח הכפרים הערביים.

ג'מאל זחאלקה: במחסומים היו אנשי רשות השידור ושוטרים.

ג'מאל זחאלקה: האזרחים שעל פי הרישום היו חייבים נדרשו לשלם.

ג'מאל זחאלקה: אמרו להם שאם הם לא ישלמו יעקלו להם את הרכב.

ג'מאל זחאלקה: היו מקרים שלקחו להם את תעודות הזהות.

ג'מאל זחאלקה: מדובר במאות ואלפי אזרחים שעברו את החוויה הלא מרנינה הזאת.

ג'מאל זחאלקה: לאנשים שלא היו חייבים נקבע חוב בו במקום.

ג'מאל זחאלקה: הם נקראו חייבים פוטנציאליים.

ג'מאל זחאלקה: נקבע להם קנס של 5700 שקל.

ג'מאל זחאלקה: החישוב נעשה על פי טלפון או על פי מה שחשב הגובה במקום.

ג'מאל זחאלקה: מכיוון שהרבה אנשים חששו מהפקעת רכבם, חששו מהמשך עיכוב הם שילמו.

ג'מאל זחאלקה: אני בעצמי התביישתי להיות מעוכב במחסום כזה.

ג'מאל זחאלקה: דרשו ממני לשלם.

ג'מאל זחאלקה: קיבלתי עשרות פניות מאנשים.

ג'מאל זחאלקה: היתה כתבה בעיתון "הארץ" שפירטה את המקרים האלה.

ג'מאל זחאלקה: מסתבר שהכל לא חוקי.

ג'מאל זחאלקה: מסתבר שהזהירו את הרשות שזה לא תקין ולא חוקי.

שלום שמחון: אתה לא מלין על זה שצריך לשלם, אתה מלין על הדרך שגובים.

ג'מאל זחאלקה: אני רוצה לשנות את החוק.

ג'מאל זחאלקה: אני פה לא בשביל להגיד לאנשים לא לפעול לפי החוק.

ג'מאל זחאלקה: אני אומר שאת החוק הזה צריך לשנות מיסודו.

ג'מאל זחאלקה: אני חושב שהאגרה הזאת נמאסה על האזרחים.

מל פולישוק-בלוך: גם מס הכנסה נמאס על כולם.

ג'מאל זחאלקה: האגרה הזאת היא בלתי נסבלת, היא נגבתה בצורה לא ראויה.

ג'מאל זחאלקה: מי שאחראי על המבצע הזה צריך להיות מפוטר, צריך למצות איתו את הדין.

ג'מאל זחאלקה: צריך להחזיר לאנשים את הכסף שנגבה מהם לא כדין.

ג'מאל זחאלקה: המחסום לא חוקי, נוכחות השוטרים לא חוקית, האיום בעיקול רכב לא חוקי, העיכוב לא חוקי, הנוהל של חייב פוטנציאלי לא חוקי.

ג'מאל זחאלקה: כל הדברים האלה לא חוקיים.

ג'מאל זחאלקה: מה שחמור הוא שהם ידעו את זה ולמרות זאת הם המשיכו לעשות את זה.

ג'מאל זחאלקה: רק אחרי שקמה סערה ציבורית הם ביטלו את זה.

אתי לבני: פקודת המסים (גבייה) אומרת איך גובים מס.

אתי לבני: אם אדם לא שילם, אז בתוך 15 יום מהיום שהיה חייב לפרעו, ולאחר שנשלחה דרישה בכתב לשלם את הסכום שהוא חייב לפרעו ולא פרעו, יתן פקיד המחוז.

אתי לבני: .

אתי לבני: " כל הדברים האלה לא היו קיימים.

אתי לבני: התחכמה רשות השידור והמציאה פטנט: לקחה שוטרים בשכר.

אתי לבני: אני לא יודעת אם הם הביאו את הגרר, או שסתם שמו את הגרר בצד שייראה כאילו גוררים את המכוניות, אבל הם איימו על אנשים בכפרים הערביים, אחר כך זה התרחב גם לשכונות יהודיות.

אתי לבני: היו מקרים ששללו תעודות זהות, גבו כספים.

שלום שמחון: האם היה שיתוף פעולה בין רשות השידור למשטרה?

אתי לבני: מדובר בשוטרים בשכר.

אתי לבני: היועצת המשפטית של רשות השידור התריעה על העניין הזה.

אתי לבני: זה גם הופסק.

אתי לבני: איך מגיעה רשות מרשויות המדינה להתחכמות שהיא מבזה ובלתי חוקית?

אתי לבני: זה הנושא שצריך להעלות.

אתי לבני: הקושי לגבות את האגרה הוא קושי, זאת הסיבה שצריך לחשוב על דרכים אחרות לקיים שידור ציבורי.

אחמד טיבי: בחודשים האחרונים קיבלתי פניות מהציבור שלי לגבי הנושא של גביית אגרת רשות השידור.

אחמד טיבי: המחסומים ששמו בכניסה ליישובים הערביים - היו כמה חריגים של מראית עין בכמה שכונות בירושלים – היא פעולה בלתי חוקית שנעשתה על ידי נציגי רשויות החוק.

אחמד טיבי: פעם אחר פעם התריעו שמדובר באקט לא חוקי.

אחמד טיבי: החרימו רכבים, החרימו תעודות זהות, נתנו קנסות על המקום ויצרו נוהל של חייב פוטנציאלי.

אחמד טיבי: מה זה נוהל חייב פוטנציאלי?

אחמד טיבי: זה אדם שלא מופיע ברשימה כחייב, אבל היות ותפסו אותו אז עושים חישובים לגבי כמה הוא חייב.

אחמד טיבי: אם הוא לא שילם שנתיים, אז על המקום יוצרים לו תיק.

אחמד טיבי: לרוב אנשים משלמים.

אחמד טיבי: יש לנו עמדה לגבי אגרת רשות השידור, אבל יש לנו גם עמדה קטגורית ברורה וחד-משמעית לגבי ניצול החוק לרעה וכפייה של תשלום באמצעים משפילים בניגוד לחוק.

אחמד טיבי: אני פניתי לנציגי רשות השידור.

אחמד טיבי: אנחנו לא ידענו שההליך לא היה חוקי.

אחמד טיבי: מניחים שכשיש משטרה אז פועלים אך ורק על פי החוק.

אחמד טיבי: גרפו את כולנו למערבולת של עבירה על החוק.

אחמד טיבי: זה דבר חמור.

משה כחלון: כסף שנגבה לא כחוק צריך להיות מוחזר.

שלום שמחון: מהניסיון שלך כעוזר השר לביטחון פנים, איזה עבודות נוספות מותר למשטרה לעשות?

משה כחלון: בדרך כלל מדובר באירועי ספורט.

משה כחלון: לא כדאי להפוך את הנושא הזה למשהו בין יהודים לערבים.

אחמד טיבי: לא אמרנו.

ג'מאל זחאלקה: אנחנו מגינים באותה מידה על האישה מיבנה שסבלה מזה.

אחמד טיבי: אמרנו שזה נעשה גם בשכונות יהודיות.

שלום שמחון: אני יכול להגיד באחריות שבכניסה לכפר שלי לא היה מחסום מסוג כזה.

משה כחלון: אנחנו על אותו משקל יכולים להגיד כמה אחוזי גבייה יש שם וכמה אחוזי גבייה יש בכרמל.

שלום שמחון: הממשלה בלי להתכוון הביאה את ההפחתה בתשלום האגרה בתוכנית הכלכלית הראשונה.

שלום שמחון: אחר כך הזמינו אותי והציעו לי לוותר על זה, אבל אני לא ויתרתי.

שלום שמחון: באופן מפתיע, כשהיתה לנו אפשרות לתת מכה גדולה לאגרת רשות השידור, מצאתי את עצמי יחד עם יושב-ראש ועדת הכספים כמעט לבד.

שלום שמחון: פתאום כולם התנדפו.

שלום שמחון: היתה אפשרות להוריד במחצית את אגרת רשות השידור.

שלום שמחון: הפחתנו באחוזים לא גדולים את אגרת רשות השידור.

שלום שמחון: מאז אני רואה את האולפנים של הטלוויזיה דרך המסך .

שלום שמחון: האם יש פרוצדורה במשטרה לבדוק חוקיות פעולת רשות המבקשת ליווי משטרתי בתשלום?

שלום שמחון: עם איזה רשויות המשטרה עובדת?

שלום שמחון: נניח שאני אעשה מחר בר-מצווה לבן שלי בדשא של הבית, האם אני יכול להזמין אתכם?

ישראל טל: לא.

מל פולישוק-בלוך: אתה חבר כנסת, לא רשות ממשלתית.

מל פולישוק-בלוך: רשות השידור היא רשות ממשלתית.

שלום שמחון: אבל אני משלם אגרה.

מל פולישוק-בלוך: זה לא אותו דבר.

ישראל טל: אנחנו עוזרים לרשויות ציבוריות גדולות.

לאה ורון: לכל בקשה ניתן הכשר בנפרד?

לאה ורון: תתאר את ההליך לקבלת אישור להעסקת שוטרים בשכר.

ישראל טל: אחרי שאנחנו בודקים שאותה סמכות שמבקשת מאיתנו היא סמכות שמאושרת בחוק, אנחנו מבקשים מהם לשלם את הכסף מראש.

לאה ורון: מה זה נקרא סמכות מאושרת בחוק?

ישראל טל: רשות השידור, מינהל מקרקעי ישראל, ההתאחדות לכדורגל, הוצאה לפועל.

ישראל טל: הם מגיעים לאותה יחידת רישום משטרתית, משלמים את הכסף והשוטר או השוטרים מצטרפים לאותה פעולה של אותו גורם מבקש.

אילן ליבוביץ: אתם לא בודקים את הפעולה ספציפית, אלא רק את הגוף.

שלום שמחון: הוא מנסה להגיד שהם יכולים לעשות פעולות של רשות שהיא מוסמכת על פי החוק.

אלעזר כהנא: צווי הריסה לא עוברים בלי בדיקה.

ישראל טל: כל צו הריסה עובר את כל רמות הפיקוד של משטרת ישראל, כולל היועצים המשפטיים.

ישראל טל: במקרים מסוימים אנחנו עושים תוכנית פעולה שלימה עם הפעלת כוחות גדולים של משטרה.

ישראל טל: כל מקרה נבדק לגופו של עניין.

ג'מאל זחאלקה: ומה קרה במקרה הזה?

שלום שמחון: אתה קיבלת בקשה מרשות השידור להציב מחסום?

ישראל טל: לא, אין שום בקשה להציב מחסום.

ישראל טל: אנחנו מסייעים ללכת מדלת לדלת.

ישראל טל: לפעמים מצטרפים למחסומים שאנחנו מקימים.

ישראל טל: על המחסומים מתלבשים גופים נוספים.

אחמד טיבי: אתה אומר דבר שהוא לא אמת, כי את המחסומים האלה יוצרים אנשי רשות השידור.

יוסף בראל: הוא אומר אמת.

אחמד טיבי: אתה אומר דבר שהוא לא אמת.

אחמד טיבי: על המקום, על הזמן ועל הכפר מחליט ראש אגף הגבייה, לא אתה.

אחמד טיבי: אתם מצטרפים אליו.

אבי כץ: זה לא מדוייק.

שלום שמחון: הוא אמר שיש אפשרות שזה אכן נקבע על ידו, ושיש אפשרות שהם מלבישים על מחסום שמתוכנן על ידם גם אלמנטים נוספים.

שלום שמחון: זאת אומרת, הם עושים עבודה נוספת על עבודה נוספת.

שלום שמחון: האם אתה מצטרף למחסום של הרשות לפיקוח חקלאי, או שאתה יוצר אותו בעצמך?

ישראל טל: יחידת הפיצוח כשרוצה סיוע מצטרפת למחסומים של משטרת ישראל שקיימים בשטח.

שלום שמחון: ואז משלמים למשטרה עבור הפעולה הזאת?

ישראל טל: בסיטואציה הזאת לא משלמים.

ישראל טל: בעוטף ירושלים ישנם כמה מחסומים, כשאליהם מצטרפים גופים נוספים.

שלום שמחון: כשאתה מקבל צו פינוי, צו הריסה זה צו של בית משפט.

שלום שמחון: האם כאשר מזמינה אצלך עבודה רשות השידור או הרשות לפיקוח חקלאי אתה בודק את סמכותה, או שאתה נענה לעבודה מעצם זה שהיא רשות ממשלתית?

ישראל טל: במקרה הזה אנחנו נענים לאותה עבודה.

ישראל טל: כיוון שיש להם סמכויות נרחבות מאוד לאכיפה, אנחנו שולחים את השוטרים לבצע את האכיפה.

ישראל טל: אנחנו לא יודעים על ביצוע מחסום על ידי המשטרה במקרה הזה.

שלום שמחון: אתה מופקד על העניין במטה הארצי?

ישראל טל: אני מופקד על עבודה בשכר.

שלום שמחון: מה היקף העבודה של שוטרים בשכר?

ישראל טל: היקף עצום.

ישראל טל: יש לנו פניות ממאות גופים.

שלום שמחון: אפשר לקבל את הנתונים?

ישראל טל: אני אבדוק איזה נתונים ניתן לתת לכם.

משה כחלון: מה זה עבודה בשכר?

משה כחלון: אם טיבי רוצה לעשות אירוע והוא מבקש רשיון, אז אומרים לו שהוא צריך 20 שוטרים בשכר.

אתי לבני: זה לא לאנשים פרטיים.

שלום שמחון: זאת אומרת, הוא יכול לשלוט בהיקף של העבודה הנוספת של השוטרים.

משה כחלון: ודאי.

משה כחלון: בכדורגל אנחנו מנסים להוריד שוטרים ולהוסיף סדרנים כדי לחסוך עלויות, אבל המשטרה מתנגדת.

משה כחלון: על כל שוטר בשכר אפשר להעסיק 3 סדרנים.

ישראל טל: זה לא נכון.

ישראל טל: אנחנו מובילים מהלך שתהיה סדרנות מסודרת, כדי שנוכל להוריד שוטרים בשכר.

ישראל טל: שוטרים לא כל כך ששים ביום שבת ללכת לעבוד בשכר.

ישראל טל: לפעמים אנחנו מחייבים אותם כי אין לנו ברירה.

שלום שמחון: יש מקום לדיון נפרד לגבי היקף העבודה של המשטרה.

אבי כץ: אגף הגבייה ברשות השידור לא עבד ללא סמכות.

אבי כץ: סברנו שזאת הדרך להגיע לאוכלוסייה שיש לה חובה על פי חוק לדווח לרשות השידור על רכישה, ושזאת הדרך להגיע לאוכלוסייה שהיא בעלת חוב.

אבי כץ: אנחנו פעלנו לפי חוק רשות השידור ולפי כל החוקים שמחיייבים את רשות השידור.

אילן ליבוביץ: איך זה מסתדר עם ההוראה של היועצת המשפטית?

אילן ליבוביץ: אני קורא היום בעיתון "הארץ" שהיועצת המשפטית של רשות השידור כתבה לכם להפסיק את זה.

אבי כץ: קראת מתי זה קרה?

אבי כץ: אנחנו הפסקנו את הפעילות הזאת.

אבי כץ: ההוראה הזאת התקבלה לפני 3, 4 ימים.

אתי לבני: אחרי שהפסקתם?

אבי כץ: אנחנו הפסקנו לפני זה.

אבי כץ: אנחנו ביצענו את הפעילות מתוך הכרה שאכן הפעילות מוצדקת.

מל פולישוק-בלוך: השאלה היא לא אם היא מוצדקת, אלא אם היא חוקית.

אבי כץ: אנחנו סברנו וסוברים שהפעילות הזאת חוקית לחלוטין.

אבי כץ: אנחנו לא נעבור על שום חוק שאנחנו מחוייבים לפעול על פיו.

אבי כץ: גם הפעילות שהתבצעה היתה פעילות שירותית, תוך מתן כבוד לכל אלה שניהלו איתנו מו"מ.

אבי כץ: רוב הפעילות בוצעה ביוזמת גופי מס אחרים שגובים מסים.

אבי כץ: הם עובדים לפי פקודת מסים (גבייה).

אבי כץ: אנחנו הצטרפנו למחסומים קיימים בעוטף ירושלים, בסביבות לוד ובאזורים אחרים שבהם פעלו מס הכנסה, מע"מ, ביטוח לאומי.

אבי כץ: זאת היתה רוב הפעילות.

אבי כץ: אנחנו גם הפעלנו מחסומים בשכר, על פי הנוהלים שנהוגים מול משטרת ישראל.

אבי כץ: אנחנו ביקשנו בקשה לאשר לנו שוטרים בשכר.

אבי כץ: הבקשה הזאת הועברה לתחנה הרלוונטית, כאשר התחנה הרלוונטית דנה עם הגורמים המוסמכים אצלה.

אבי כץ: בכל הפעילות הזאת שביצענו דאגנו לכך שיהיו נוהלים כתובים שיופצו לכל הגורמים שמשתתפים במחסומים.

אבי כץ: ביום הפעילות קיימנו הדרכה ממוקדת לאותם משתתפים.

אבי כץ: מנהלים בכירים, שזה כולל אותי, התלוו למחסומים.

אבי כץ: חבר הכנסת זחאלקה פגש אותי שם.

אבי כץ: שוחחנו שיחה ארוכה.

ג'מאל זחאלקה: זאת לא היתה שיחת חברים.

מל פולישוק-בלוך: מה, גם אתה היית חייב?

ג'מאל זחאלקה: בטח.

מל פולישוק-בלוך: למה אתה לא משלם במועד?

ג'מאל זחאלקה: אני שילמתי.

שלום שמחון: ב19 באפריל השנה פירסמה הלשכה המשפטית של רשות השידור חוות דעת חתומה בידי עורכת הדין מרסייה צוגמן, שבה נכתב שעיכוב נהגים בדרכים כדי לבדוק את תשלום אגרת הטלוויזיה הוא בניגוד לחוק יסוד כבוד האדם לחירותו, ולפיכך אין סמכות לאגף הגבייה ליזום מחסומים ולשם כך להעסיק שוטרים.

אבי כץ: ההנחיה הזאת התייחסה להעסקת שוטרים בשכר.

אבי כץ: אנחנו הפסקנו להעסיק שוטרים בשכר ב-23 במארס, דהיינו לפני שהגיע המכתב הזה.

מל פולישוק-בלוך: למה לא התייעצתם קודם?

אבי כץ: כל מה שאנחנו עושים זה בהתייעצות עם הלשכה המשפטית.

מל פולישוק-בלוך: הלשכה המשפטית שינתה את דעתה?

אבי כץ: הלשכה המשפטית בחנה את זה.

יוסף בראל: גם היום זה לא חד משמעי.

יוסף בראל: מחר מתקיים בירור בפרקליטות.

יוסף בראל: האם ראית פעם ששני משפטנים מסכימים על אותו דבר?

אתי בנדלר: זה לא רלוונטי.

יוסף בראל: ברגע שיצא מסמך.

יוסף בראל: .

שלום שמחון: היחידה זה לא רק היועצת המשפטית.

שלום שמחון: גם מודי בן-צבי כתב שאסור להעסיק שוטרים.

יוסף בראל: הפסקנו.

מל פולישוק-בלוך: למה לא ביררתם קודם?

יוסף בראל: כולם ידעו שזה מתנהל, אף אחד לא אמר שאסור.

מל פולישוק-בלוך: קודם בודקים ואחר כך עושים.

יוסף בראל: כל פעולה נעשית לאחר דיון בהשתתפות סמנכ"ל כספים והלשכה המשפטית.

יוסף בראל: האיש הזה לא עובד בחלל.

שלום שמחון: האם אני יכול לשמוע את היועצת המשפטית?

שלום שמחון: את פה על תקן היועצת המשפטית של רשות השידור?

חנה מצקביץ: אני באתי כנציגתו של השר.

שלום שמחון: באת על פי בקשתו של השר?

חנה מצקביץ: כנציגתו של השר.

חנה מצקביץ: אני היועצת המשפטית של רשות השידור.

שלום שמחון: המעסיק שלך זה השר?

חנה מצקביץ: המעסיק שלי זה רשות השידור.

חנה מצקביץ: מאחר ועמדתו של השר היא כמו עמדתי וכמו עמדתה של רשות השידור, אז הוא ביקש שאני אייצג את עמדתו.

שלום שמחון: זה לא ברור.

שלום שמחון: האם מחר בבוקר יכול השר להודיע לאיילה חסון לעשות כתבה במקום אחר?

יוסף בראל: לא.

חנה מצקביץ: הפעילות הזאת נעשית הרבה זמן מתוך מחשבה שהדברים הם אפשריים.

חנה מצקביץ: הפעילות הזאת נעשית על ידי הביטוח הלאומי ועל ידי מס הכנסה.

חנה מצקביץ: אבי כץ, ראש אגף הגבייה, חשב שמאחר שיש לנו סמכויות על פי פקודת מסים (גבייה) לגבות את החובות, אין בפעולה שום דבר חריג והיא מותרת.

חנה מצקביץ: לא היתה התייעצות עם הלשכה משפטית.

חנה מצקביץ: זה נודע לנו באקראי כשזה בא לוועדת המכרזים לפטור ממכרז.

שלום שמחון: באיזה תאריך זה היה?

חנה מצקביץ: באפריל.

שלום שמחון: לפני כן נתת לו חוות דעת?

חנה מצקביץ: לא.

חנה מצקביץ: לא ידענו על הפעילות.

אבי כץ: שמתי לך על השולחן את הנוהל.

שלום שמחון: אתה אומר שבאוקטובר, נובמבר היתה ישיבה איתה?

אבי כץ: היא ביקשה ממני את הנוהל על פיו אנחנו עובדים במחסומים.

חנה מצקביץ: כשהיתה בקשה להביא את זה לוועדת המכרזים אמרתי.

חנה מצקביץ: .

שלום שמחון: הבקשה הונחה בחודש אוקטובר?

חנה מצקביץ: לא.

מל פולישוק-בלוך: עכשיו אתה מבין למה היא באה מטעם השר?

מל פולישוק-בלוך: אדוני המנכ"ל, זה מאוד מביך מה שקורה לך פה.

יוסף בראל: זה לא מביך אותי.

שלום שמחון: אנחנו רואים שיש בעיה ניהולית ברשות השידור.

שלום שמחון: הבקשה הונחה אצלך בחודש אוקטובר?

חנה מצקביץ: אני לא רוצה להתייחס כרגע לתאריך.

דוד טל: למה לא?

חנה מצקביץ: לא הונחה אצלי שום בקשה.

דוד טל: אומר מר כץ שכן הונחה.

חנה מצקביץ: היו שמועות שהגיעו אלינו.

חנה מצקביץ: ביקשנו לעצור את הפעילות הזאת עד לבדיקתה.

ג'מאל זחאלקה: מתי ביקשתם לעצור אותה?

חנה מצקביץ: אני לא זוכרת.

חנה מצקביץ: באפריל, כשזה הגיע לוועדת המכרזים ביקשנו ללמוד את הנושא.

חנה מצקביץ: רשות השידור צריכה לחשוב איך היא מעמיקה את פעילות הגבייה שלה.

דוד טל: גם בניגוד לחוק?

חנה מצקביץ: לא אמרתי את זה.

חנה מצקביץ: לא ידענו על היקף הבעיה.

חנה מצקביץ: כשנודע לנו על היקף הבעיה, ביקשנו להפסיק את הפעילות הזאת.

חנה מצקביץ: ביקשנו להפסיק את הפעילות הזאת בגלל אותן סיבות.

שלום שמחון: הפעילות הזאת קרתה השנה פעם ראשונה, או שהיא היתה בשנים קודמות?

חנה מצקביץ: לא ידוע לנו.

אבי כץ: מ2003.

שלום שמחון: היא קרתה ב2003 פעם ראשונה?

יוסף בראל: ביולי.

אבי כץ: ביולי 2003 השתתפנו במחסומים שהקימו מס הכנסה בשיתוף משטרת ישראל.

אתי לבני: לכל אחד יש חוק משלו.

חנה מצקביץ: נתנו הוראה להפסיק את הפעילות הזאת.

חנה מצקביץ: צריך לחשוב על דרכים אחרות כי זאת לא הדרך הנכונה.

שלום שמחון: אמרת למנכ"ל רשות השידור שהוא צריך לחשוב על דרכים אחרות?

חנה מצקביץ: זאת בעיה ניהולית שלו.

חנה מצקביץ: הודעתי לו שהגבייה הזאת לא תקינה.

חנה מצקביץ: אני מבינה שהפעילות הזאת הופסקה והיא לא תחודש עד אשר תתקבל חוות דעת חד-משמעית.

איתן כבל: כמה גבו אחרי כל המבצע הזה?

יוסף בראל: אנחנו חייבים להשליט קצת סדר בדיון, כי הרושם שלי הוא שמישהו מערבב את הנתונים ואת היוצרות.

יוסף בראל: בשנתיים שאני מכהן כמנכ"ל נתקלתי בביקורת נוקבת על כך שרשות השידור לא אוכפת את הגבייה, ושיש סקטורים שלמים שאחוז הגבייה בהם הוא כ-5% עד 10%.

יוסף בראל: חובתנו להעמיק את הגבייה.

יוסף בראל: כולכם זוכרים את זה שהיו מעקלים בבתים מצלמות טלוויזיה ומטלטלין וגם מכריזים מתי מוכרים אותם במכירה פומבית.

יוסף בראל: ההוראה הראשונה שניתנה היתה שאסור לעשות את הדבר הזה.

יוסף בראל: רשות השידור לא עיקלה טלוויזיה אחת מבית כלשהו או מטלטלין מזה שנתיים ושלושה חודשים.

יוסף בראל: במגזר הערבי זורקים לזבל את ההודעות שמתקבלות בדואר.

אמל זיאדה: כי אתם לא נותנים להם שירות.

יוסף בראל: כשלקחנו במכרז חברה שתנסה לאכוף את הגבייה, הודענו לאנשים שלא ייכנסו לבתים ולא יעקלו מטלטלין.

יוסף בראל: בכנסת עבר תיקון לחוק שאיפשר לנו לעקל חשבונות בבנקים, איפשר לנו גם לתבוע את הסוחרים שמוכרים טלוויזיות בתביעה אזרחית.

יוסף בראל: הדבר הזה נעשה כשלב אחרון לפני שנפלה הממשלה והלכנו לבחירות.

יוסף בראל: ביולי התחילו המבצעים של הקמת מחסומים ובדיקת מכוניות.

יוסף בראל: היו אנשים ששילמו על המקום 7000 שקל, כמו למשל אלפרון.

יוסף בראל: תגידו לי איך גובים אחרת.

יוסף בראל: אסור לנו לקבל את המידע מהכבלים ומיס..

ג'מאל זחאלקה: למה לא שכרתם את שירותיו של אלפרון?

יוסף בראל: למה אתה לא שילמת?

יוסף בראל: אתה הפרת חוק X שנים.

ג'מאל זחאלקה: אל תתנפל עלי אישית.

ג'מאל זחאלקה: הוא לא יכול לתקוף חבר כנסת.

ג'מאל זחאלקה: הוא תוקף אותי באופן אישי.

ג'מאל זחאלקה: הוא לא יכול להגיד אם הייתי חייב או לא חייב.

ג'מאל זחאלקה: זה לא העניין שלך אם אני חייב למס הכנסה.

יוסף בראל: זה לא מס הכנסה, זה לרשות השידור.

ג'מאל זחאלקה: גם זה לא עניין שלך.

ג'מאל זחאלקה: אני אספר שאתה חייב לבית המרקחת שלי?

אתי לבני: אתה אמרת שלא שילמת.

יוסף בראל: אנחנו ביולי התחלנו בזה.

יוסף בראל: אגף תקציבים ידע, החשב הכללי ידע, ועדת הכספים ידעה, כל העולם ידע מזה.

דוד טל: ועדת הכלכלה לא ידעה מזה.

יוסף בראל: אף אחד לא אמר שזה אסור, אף אחד גם לא כתב שזה אסור.

יוסף בראל: הפעם הראשונה שהתעוררו ספיקות היתה בסופה של ועדת מכרזים, שבה נתבקש תקציב של 70 אלף שקל למבצע של המשטרה.

יוסף בראל: מרסייה צוגמן אמרה אז שהיא חושבת שאי אפשר לעשות את זה, לכן עצרו את זה.

אתי לבני: מתי זה היה?

יוסף בראל: ב19 באפריל.

יוסף בראל: כשזה בא אלי החלטתי שלא נקים מחסומים, שלא נשכור שוטרים, אבל אם יש מחסום של המכס או של מע"מ או של מס הכנסה או של המשטרה זה יהיה מותר.

יוסף בראל: בשבוע שעבר שאל אותי השר אם הדבר הזה ממשיך להתבצע.

יוסף בראל: אף אחד לא ידע לתת תשובה מוסמכת.

יוסף בראל: מחר יתקיים דיון בפרקליטות.

יוסף בראל: אם תהיה דעה מוסמכת שזה אסור, אז נפסיק.

יוסף בראל: הודעתי לו שהמבצע הסתיים.

יוסף בראל: מיום ב' שעבר הוצאנו את כל הסיפור הזה לפגרה לחודש וחצי.

יוסף בראל: אנחנו לא זקוקים עכשיו למחסומים.

איתן כבל: האם לא היו מחסומים אחרי 19 באפריל?

יוסף בראל: מיום ראשון שעבר או יום שני שעבר אין מחסומים.

יוסף בראל: אנחנו הפסקנו את זה ביוזמתנו.

שלום שמחון: לא יותר כדאי לך לסגור את אגף הגבייה ולתת למשטרה לגבות הכל?

יוסף בראל: הכל אפשרי.

יוסף בראל: אתה גם יכול לפתוח בפנינו את מאגרי המידע של הכבלים ושל יס.

יוסף בראל: אני מוכן לשלם להם אחוזים מהגבייה, רק שיתנו לנו את מאגרי המידע כדי שנוכל להפעיל עיקולים.

יוסף בראל: אי אפשר לקצץ את האגרה ב-10%, למתוח ביקורת אדירה על כך שאנחנו לא גובים ולהגיד שאין לנו דרך לגבות.

יוסף בראל: מה שהיה פעם ששלחת סורק שבודק מעל איזה בית יש אנטנה של טלוויזיה זה בלתי אפשרי היום.

שלום שמחון: השאלה היא אם במציאות של היום לא כדאי לוותר על האגרה.

יוסף בראל: זה לא הנושא של הדיון.

יוסף בראל: אתם יכולים לקבל כל החלטה, אפילו לסגור את השידור הציבורי, רק אל תשרפו את רשות השידור על אש קטנה.

שלום שמחון: אתם מבינים שהפעולה הזאת היא פעולה לא חוקית.

יוסף בראל: אם אני אקבל מהפרקליטות חוות דעת שזה לא חוקי, אז זה לא יהיה חוקי.

דוד טל: אבל למה מהפרקליטות?

דוד טל: אומרת לך היועצת המשפטית שלך.

דוד טל: .

יוסף בראל: היועצת המשפטית שלי מוזמנת מחר לדיון.

יוסף בראל: אני לא רוצה לגלות מכתבים שהיא קיבלה מהפרקליטות.

מל פולישוק-בלוך: אני משתתפת בעליהום על רשות השידור כי הם קונים את זה בזכות, ביושר, אבל לא ייתכן מצב שאוכלוסיות שלימות לא משלמות חלק מהמיסוי.

מל פולישוק-בלוך: זה צריך להיאמר פה על ידי חברי הכנסת.

מל פולישוק-בלוך: הכסף הזה צריך להיות משולם.

שלום שמחון: חבר הכנסת כחלון אמה פה קודם שלא נעביר את זה למסלול של יהודים ערבים.

מל פולישוק-בלוך: חס וחלילה.

מל פולישוק-בלוך: הוא דיבר על כמה אוכלוסיות.

מל פולישוק-בלוך: אני מניחה שזה לא רק ערבים, אלא עוד אוכלוסייה שאם אני אגיד מי היא אז יתנפלו עלי.

אתי לבני: זה יכול להיות האוכלוסייה החרדית?

מל פולישוק-בלוך: לא אמרתי.

אחמד טיבי: מותר להגיד ערבים אבל לא חרדים.

מל פולישוק-בלוך: גם את זה לא אמרתי.

מל פולישוק-בלוך: יש אוכלוסיות במדינה הזאת שלא משלמות מסים כאלה ואחרים.

מל פולישוק-בלוך: זאת עובדה, אי אפשר להתעלם מזה.

מל פולישוק-בלוך: הדיון הזה הוא טריגר לדיון הרבה יותר עמוק בוועדת הכלכלה מבחינת איך רשות שידור ציבורית חייבת להחזיק מעמד.

מל פולישוק-בלוך: אני מסכימה לתביעה שאי אפשר לדרוש ממנה התייעלות בגבייה בלי לתת לה כלים.

מל פולישוק-בלוך: אנחנו צריכים לתת לה כלים לגבות את הכסף.

מל פולישוק-בלוך: אחת הדרכים זה לבטל את האגרה.

מל פולישוק-בלוך: אין ספק שעלות הגבייה היא יותר מאשר הגבייה עצמה.

דוד טל: היועצת המשפטית אומרת שהאקט הזה היה לא חוקי.

דוד טל: מהדיון הזה עולה שיש מערכת יחסים עכורה בין גורמים שונים ברשות.

שלום שמחון: היועצת המשפטית אמרה שהיא נשלחה על ידי השר.

שלום שמחון: זה משהו שהוא לא ייאמן בשום מערכת.

דוד טל: ליועצת המשפטית הזאת יש מטפחת של עצמה, כיפה של השר וכובע של יועצת משפטית.

דוד טל: אם השקפתה עולה בקנה אחד עם עמדתו של השר, אז היא יכולה להציג גם את זה וגם את זה.

דוד טל: עם זה אין לי בעיה.

דוד טל: מה שצרם זה שהיא אמרה שהיא נציגה של השר.

דוד טל: היא אמרה שנעברה פה עבירה.

דוד טל: אני לא מקבל את זה שהמנכ"ל לא מקבל את הייעוץ המשפטי שלה אלא הולך לקבל ייעוץ אחר.

דוד טל: יועץ משפטי זה יועץ משפטי.

דוד טל: תמיד הוא יכול לקבל בנוסף לייעוץ המשפטי שלו עוד ייעוץ משפטי.

דוד טל: מר בראל, בשביל הכסף שיש לך ברשות אני יכול לתת לך כמעט כל ייעוץ משפטי.

דוד טל: היועצת המשפטית הזאת היא יועצת משפטית של הגוף הזה.

דוד טל: על פי הייעוץ המשפטי שלה יישק דבר.

שלום שמחון: התפקיד של היועצים המשפטים זה לא רק להגיד מה אסור לך לעשות, אלא להגיד מה הכלים בפניך כדי שכן תוכל לעשות.

שלום שמחון: להגיד רק צעד אחד זה לא לעניין.

דוד טל: מהאסור תלמד מה מותר.

איתן כבל: לעיתים נדירות אתה נתקל בסיטואציה כל כך מביכה כמו שהיינו עדים לה כאן.

איתן כבל: זה היה מביך.

איתן כבל: זה מראה בקטן את עומק השבר שקיים בתוך המערכת הזאת.

איתן כבל: זה כאילו 3 גורמים נפרדים התכנסו לדון על העניין.

איתן כבל: אני מבין שצריך לגבות, אני גם מבין שצריך לשלם.

איתן כבל: מישהו צריך להסביר לנו איך דברים כאלה בכלל נוצרים.

איתן כבל: מי תוקע כף ידנו שמחר עכב כל הסכסוכים ואי ההתאמות בכל המערכת דברים כאלה לא יחזרו במקום אחר, בעניין אחר, בנושא אחר?

איתן כבל: הדברים האלה צריכים להיות מאוד ברורים.

איתן כבל: זאת תחושה מאוד לא נעימה וקשה, בעיקר כשהכותרת אומרת שיש תמורה לאגרה.

איתן כבל: התחושה היא שאין תמורה לאגרה.

איתן כבל: הכל נגזרת של הנושא המרכזי הזה.

איתן כבל: מקרה כזה הוא רק פינה בקריסה של השידור הציבורי.

איתן כבל: שידור ציבורי הוא נשמת אפנו וחלק בלתי נפרד מהמערכת בישראל.

איתן כבל: מקרים כאלה מובילים להתרסקות.

איתן כבל: לא אנחנו הורסים את השידור הציבורי.

איתן כבל: כל עוד הפוליטיקה היא חלק בלתי נפרד מרשות השידור הדבר הזה לא ייגמר.

שלום שמחון: בערוצים האחרים אין פוליטיקה?

שלום שמחון: בערוצים האחרים אתה משלם את זה דרך הבמבה, כאן אתה משלם את זה דרך האגרה.

איתן כבל: לא.

איתן כבל: החוק קובע שאתה חייב לשלם.

איתן כבל: אם אתה לא משלם, אז נכנסים אליך הביתה ולוקחים לך מטלטלין.

איתן כבל: אם אתה לא רוצה להתחבר ללווין או לכבלים, אתה מוסר להם הודעה ומנתקים אותך.

איתן כבל: אף אחד לא מכריח אותך להיות מחובר.

איתן כבל: שם זה פוליטיקה של ניהול.

איתן כבל: כשהמערכת הפוליטית נמצאת בפנים ככה הדברים נראים.

איתן כבל: צריך לעשות רשות שידור ציבורית.

איתן כבל: בכל מקום יש פוליטיקה, החיים בנויים מפוליטיקה.

איתן כבל: במשפחה יש פוליטיקה מסוג אחד, בחברה פרטית יש פוליטיקה מסוג אחר.

איתן כבל: כאשר יש פוליטיקה של מפלגות שנמצאת בתוך המקום שאמור להיות חף מכל התייחסות פוליטית כך הדברים נראים.

ג'מאל זחאלקה: שכחת להגיד שצריך לבטל את האגרה.

איתן כבל: אני לא רוצה לדבר על מושגים של ביטול האגרה.

איתן כבל: ממילא אנחנו לא מקבלים שום תמורה בעד האגרה.

איתן כבל: אתה לא תבטל את האגרה עד שתמצא אלטרנטיבה ראויה.

שלום שמחון: זה לא נכון שאתה לא מקבל תמורה בעד האגרה.

איתן כבל: אני מציע לך לבדוק את זה.

אחמד טיבי: כאשר אבי כץ הסביר את העניין הוא כיוון לביצוע בתום לב.

אחמד טיבי: כנראה שזאת הטענה שלהם.

אחמד טיבי: איך אתם מפקיעים תעודות זהות כאשר אתם יודעים שזה לא חוקי?

אחמד טיבי: איך אתם מפקיעים רשיונות נהיגה?

משה גפני: מה ההליך שנעשה כלפי אלה שאין להם טלוויזיה?

משה גפני: האם מגיעים איתם להוצאה לפועל?

משה גפני: אני מבקש לדעת מה התהליך לגבי אדם שאין לו טלוויזיה.

רונן רגב: גם למועצה הגיעו תלונות לא רק מהמגזר הערבי.

רונן רגב: אנחנו פנינו לרשות השידור.

רונן רגב: רשות השידור לא מצאה לנכון לענות לנו.

רונן רגב: אני לא רוצה להיכנס לכל השאלה איך קיבלו את ההחלטה על פרוצדורת גבייה כל כך קיצונית ויוצאת דופן בלי לבסס אותה מראש על חוות דעת משפטית.

רונן רגב: זה ייבדק בצורה יותר יסודית.

רונן רגב: שאלת חוסר החוקיות היא לא רק שאלה תאורטית ולא רק שאלה של ניהול ברשות השידור.

רונן רגב: יש אנשים שגבו מהם כסף שלא כדין, שגרמו להם נזקים שמחייבים פיצוי.

רונן רגב: רשות השידור צריכה להמציא פרטים על החיובים האלה, בוודאי על החיובים של חייבים פוטנציאליים שעל המקום יצרו להם תיק חוב באופן שלא כל כך ברור איך הוא נעשה.

רונן רגב: צריך לפצות על מה שנגבה בצורה לא תקינה.

רונן רגב: זה משהו שצריך לדאוג לעשות.

רונן רגב: אנחנו מקווים שהנתונים יגיעו ושתהיה אפשרות לטפל בנושא הזה.

דורון צברי: כל מה שלא כתוב בחוק שמותר הוא אסור.

דורון צברי: זה הכלל הבסיסי.

דורון צברי: פה אנחנו נתקלים ברשות ציבורית שאיבדה רסן, שגובה כספים מאזרחים בשרירות לב, באיומים, בהפחדות, במחסומים, בשיטות של שודדי דרכים מימי הביניים.

דורון צברי: חוק הגבייה והמסים מעמיד בפני המדינה כוח עצום.

דורון צברי: המדינה חייבת להשתמש בו בשיקול דעת ובהפעלת איזונים ובלמים.

דורון צברי: כשרשות ציבורית כמו רשות השידור גובה כספים בשיטות כאלו אז האמון הציבורי ברשויות המדינה נפגע פגיעה אנושה.

שלום שמחון: הוא נפגע רק בגלל רשות השידור?

דורון צברי: כשבא אליך גובה של רשות השידור, שמתחפש להוצאה לפועל ומחרים לך..

שלום שמחון: אנחנו לא יכולים להיות חד-צדדים.

שלום שמחון: זה לא שהוועדה נותנת גיבוי לכל אלה שלא משלמים.

משה גפני: בתור מה אתה מביע את עמדתך?

משה גפני: נפגעת ממשהו?

דורון צברי: אנחנו נמצאים בסכסוך ארוך עם רשות השידור.

משה גפני: צריך לדעת אם אתה צד לעניין.

דורון צברי: אני צד לעניין.

דורון צברי: אנחנו דיברנו על מגזר מסויים שלכאורה לא משלם את האגרה.

דורון צברי: אותו מגזר גם לא מקבל שירותים מרשות השידור.

דורון צברי: תקציב רשות השידור הוא 850 מיליון שקל.

דורון צברי: תקציב המחלקה בערבית הוא פחות מ2% מסך כל התקציב.

יוסף בראל: הפרטים לא נכונים.

דורון צברי: הציבור צריך לראות שמישהו דואג לו.

מל פולישוק-בלוך: בשביל זה אנחנו כאן.

דורון צברי: ומי שקיבל את ההחלטות האלה צריך לשלם מחיר.

שלום שמחון: מר אבי כץ, גם אתה מקבל הנחיות ישירות מהשר?

אבי כץ: המנכ"ל הוא הבוס שלי.

אבי כץ: יש חובת הודעה על מי שיש לו מקלט טלוויזיה.

אבי כץ: זה לרוב לא מתקיים.

שלום שמחון: אני מבין שלא לקחתם תעודות זהות מאף אחד.

אבי כץ: לא נלקחו תעודות זהות.

אבי כץ: תעודות הזהות שנמצאו אצלנו הן תעודות זהות שאושרו על ידי אותם אנשים שהיו במחסום.

שלום שמחון: האם במקרה הם שכחו אצלך את התעודות?

אבי כץ: הם לא שכחו, הם פשוט לא רצו לשתף איתנו פעולה.

אבי כץ: שלחנו אותם בדואר.

דוד טל: כמה רשיונות נהיגה אספתם?

אבי כץ: רשיונות בודדים.

אבי כץ: טיפלנו בלמעלה מ25 אלף אזרחים.

שלום שמחון: כמה כסף גביתם במבצע הזה?

אבי כץ: בדקנו למעלה מ25 אלף כלי רכב.

אבי כץ: שילמו באופן ישיר למעלה מעשרת אלפים אזרחים חייבי אגרה כמעט 20 מיליון שקל.

שלום שמחון: כמה שילמתם למשטרה?

אבי כץ: רוב המחסומים שביצענו היו בשיתוף עם גופי מס ועם משטרת ישראל.

אבי כץ: זה לא עלה לנו כסף.

אבי כץ: על שליש מהמחסומים שילמנו למשטרה כ150 אלף שקל.

אבי כץ: התופעה של השתמטות מלשלם היא תופעה גורפת, מתמשכת.

אבי כץ: אנשים לא שילמו 20 שנה אחורה.

שלום שמחון: החוב הוא חוב מצטבר של 20 שנה אחורה?

אבי כץ: מחלקם גבינו 7 שנים אחורה, מחלקם 5 שנים אחורה, מחלקם 3 שנים, כל אחד לפי מה שרשום אצלנו במחשב.

אבי כץ: הפעולה נעשתה כחוק.

אתי בנדלר: אתה אומר שקיבלת חוות דעת משפטית שזה לא כחוק.

ג'מאל זחאלקה: אם זה על פי חוק, למה אתה לא ממשיך?

שלום שמחון: יש לך חוות דעת של היועצת המשפטית שלך.

שלום שמחון: אמר פה גם המנכ"ל, שמחר בגלל אי הבהירות לגבי החוקיות של העניין יש דיון לגבי העניין הזה.

שלום שמחון: איך אתה אומר שזה חוקי?

אבי כץ: אנחנו שולחים הודעות שוטפות מידי שנה לכל האוכלוסייה, גם לאוכלוסייה שיש עליה חובה להודיע לנו.

שלום שמחון: איך תעודות הזהות הגיעו מהמחסומים לירושלים?

ענת גלינט: יש בידי עדויות גם מרשות השידור וגם מאנשים שנעצרו במחסומים על כך שנלקחו מאנשים תעודות זהות ורשיונות.

ענת גלינט: כל המבצע הזה היה מכוון כלפי המגזר הערבי בעיקר.

ענת גלינט: נמצאו שקיות עם עשרות תעודות זהות שלא הוחזרו לאנשים.

ענת גלינט: אחרי שהדבר פורסם הם נשלחו בחזרה לאנשים.

דוד טל: מר כץ אמר שמעט מאוד תעודות הוחרמו.

ענת גלינט: אני דיברתי עם אנשים שנעצרו במחסומים, עם אנשים שהם בתוך המערכת.

ענת גלינט: אלו העדויות שיש בידינו.

ענת גלינט: יכול להיות שהן עדויות לא נכונות.

מל פולישוק-בלוך: או שהן מוגזמות.

מל פולישוק-בלוך: את ראית בעיניים?

מל פולישוק-בלוך: אי אפשר לקחת עדות של מישהו אחד.

מל פולישוק-בלוך: .

ענת גלינט: יש עורכי דין במגזר הערבי, שזה הפך להיות העיסוק שלהם.

ענת גלינט: הם נסעו ונתנו מול רשות השידור במטרה להקטין את החוב או לשחרר לאנשים תעודות זהות.

ענת גלינט: אדם שגר במזרח ירושלים ולוקחים לו תעודת זהות זה משהו מאוד משמעותי.

ענת גלינט: זאת סנקציה שננקטה נגד אנשים.

ענת גלינט: אפשר להגיד שהם ברחו מהמחסום.

ענת גלינט: אמרו לאנשים שלא מחזירים להם את תעודות הזהות אם הם לא ישלמו במקום.

ענת גלינט: זה משהו לא חוקי.

חנה מצקביץ: השר לא דיבר איתי, השר לא נתן לי הוראות.

שלום שמחון: את הודעת לנו שבאת כנציגתו של השר.

חנה מצקביץ: לא קיבלתי ממנו שום הוראות.

שלום שמחון: אני מבין שאת נמצאת בסכסוך כזה או אחר עם הנהלת רשות השידור.

חנה מצקביץ: אני לא נמצאת בשום סכסוך.

שלום שמחון: מה שמטריד אותי זה שהשר מנהל את רשות השידור.

חנה מצקביץ: אני חוזרת בדברי.

שלום שמחון: עצם העובדה שהיתה פה תופעה מאוד בעייתית בדרך הגבייה של רשות השידור, שאותה אנחנו מנסים להוקיע, לא אומרת שאנחנו מגבים את אלה שחייבים.

שלום שמחון: מי שחייב צריך לשלם.

שלום שמחון: כל עוד זאת הדרך היחידה לקיים את השידור הציבורי, אנחנו לא ניתן גיבוי בשום דרך ובשום אופן לכך שימשיכו להיות חייבים לרשות השידור היקף כזה של כספים.

שלום שמחון: זאת לא תופעה שבאנו להגן עליה.

שלום שמחון: אנחנו השתדלנו לא ללכת לפינה שמחלקת את האוכלוסייה לכאלה שמשלמים ולכאלה שלא משלמים.

שלום שמחון: הכוונה היתה להוקיע את הדרך שבה המהלך הזה נעשה.

שלום שמחון: הוא נעשה לא באופן חוקי ולא באופן תקין.

שלום שמחון: העניין השני זה העניין של השידור הציבורי.

שלום שמחון: אי אפשר להתעלם מהרצון של מדינת ישראל לקיים שידור ציבורי ושהערוצים האחרים מתנהלים כבר מזמן בדרך אחרת ושונה.

שלום שמחון: זה לא סביר שהאזרחים במדינת ישראל ירצו לממן את השידור הציבורי בדרך של אגרה.

שלום שמחון: בעניין הזה אנחנו לא עושים דבר.

שלום שמחון: נראה לי שהעניין של האגרה צריך להיבחן.

שלום שמחון: הוא לא נמצא בוועדת הכלכלה של הכנסת.

מל פולישוק-בלוך: באיזו ועדה הוא נמצא?

שלום שמחון: האגרה נמצאת בוועדת הכספים, החוק נמצא בוועדת החינוך.

שלום שמחון: אתה לא יכול כשיש יס, כשיש כבלים להמשיך לקיים את זה כמו שזה.

שלום שמחון: צריך למצוא לעניין הזה פתרון בדרך אחרת.

שלום שמחון: בסוף זה יגיע לרמה של חקיקה.

שלום שמחון: הוועדה דורשת מרשות השידור להקפיד לפעול לפי החוק בלבד.

שלום שמחון: אם הפרקליטות תקבע שהפעולות שהרשות נקטה בהן, כולן או חלקן, אינן חוקיות, על הרשות תהיה חובה להחזיר את הסכומים שהיא גבתה מהצרכנים.

שלום שמחון: זה יהיה צריך להיות בצירוף ריבית והצמדה.

שלום שמחון: הוועדה מבקשת לקבל את הודעת רשות השידור בכתב בדבר הדיון בפרקליטות עד ה-30 בחודש, וכן את כל הפעולות והמסקנות שננקטו בהסתמך על חוות הדעת של מחר.

שלום שמחון: הוועדה דורשת מרשות השידור לברר בעתיד את חוקיות הפעולות שמציעים לגביית חובות בגין אגרת רשות השידור.

שלום שמחון: הוועדה קוראת לצרכנים לשלם מיד את אגרת רשות השידור ואת כל החובות שצברו כל עוד לא השתנה החוק בדבר אגרה לרשות השידור.

שלום שמחון: עמדתו של מנכ"ל רשות השידור בעת הדיון היתה שצריך להעביר את כל גביית האגרה דרך אגרת הרישוי ברכב.

שלום שמחון: הוועדה ממליצה לוועדת הפנים בכנסת, שהמשרד לביטחון פנים בתחום עניינה, לקיים דיון בנושא העסקת שוטרים בשכר, זאת לאחר שלוועדה לא נמסר על נוהל ברור בעניין העסקת שוטרים בשכר.

שלום שמחון: גילינו תמיהה רבה נוכח העובדה שהיועצת המשפטית אמרה שהיא נשלחה על ידי השר.

שלום שמחון: זה מראה את מערכת היחסים שקיימת.

שלום שמחון: זאת הסכנה שקיימת בכפיפות פוליטית בין שר לשידור ציבורי.

שלום שמחון: מאחר והיועצת המשפטית ביקשה לחזור בה, אז לא הזכרתי את זה.

מל פולישוק-בלוך: כמו שפנית לוועדת הפנים, כך אתה צריך לפנות לוועדת הכספים שתקיים דיון על אופן גביית החובות.

שלום שמחון: אני מציע לוועדת הכספים ולוועדת החינוך של הכנסת לקיים דיון משולב יחד עם ועדת הכלכלה לגבי השידור הציבורי והאלטרנטיבות למימון השידור הציבורי.